יובל לוי (שחקנית)

**יובל לוי** () היא שחקנית, משוררת, אמנית ספוקן וורד, מעצבת תלבושות ותפאורה, עיתונאית ובעלת טור ישראלית.

## ביוגרפיה
לוי נולדה בקבוצת כנרת וגדלה ביובלים. סיימה את בית הספר התיכון העל יסודי משגב, ובמקביל למדה במחלקה לתיאטרון במתא"ן משנת 2006 עד 2008. בצבא שירתה כמשק"ית ת"ש בחיל האוויר. לאחר שירותה הצבאי למדה בבית הספר ללימודי משחק "גודמן".

### משחק
ב-2008 שיחקה בסרט מוזיקלי בערוץ הילדים בשם "היא לא תדע", המלווה בשיריו של דני סנדרסון. הסרט עוסק ברוני ואלון, שני מתבגרים המתכוננים למסיבת הסיום שלהם. הם נסחפים לתוך מצבים מוזרים ומצחיקים ונתקלים במנחים כדמויות שונות, השרים את שירי סנדרסון המשתלבים עם העלילה.

בשנת 2020 שיחקה בסדרת הטלוויזיה "חזרות", ששודרה בכאן 11.

ב-2023 השתתפה בפודקאסט "רגעי הקסם: יחד לאורך כל היום" בתפקיד גאיה, לצד גלעד קלטר ששיחק את תיק תק השעון ודקלה הדר ששיחקה את נורית (אמה של גאיה).
באותה שנה השתתפה ב"האח הגדול עונה 13" והודחה לאחר 69 ימים כמודחת ה-11.

#### תיאטרון
בשנת 2015 שיחקה במחזה "רומיאו ויוליה" בתיאטרון באר שבע שביים עירד רובינשטיין. בשנים 2017–2018 שיחקה בהצגה "גשם שוטף" בתיאטרון הילדים והנוער בבאר שבע, שביימה מאיה ניצן. בשנת 2018 שיחקה במחזה "הלוויה חורפית" של חנוך לוין בתפקיד ולווציה בהצגה, שביים יאיר שרמן. שיחקו בין היתר ליליאן ברטו, אבי פניני ואברהם סלקטר. באותה שנה שיחקה במחזה "כלוב העליזים" גם הוא בתיאטרון באר שבע בתפקיד מריאן. באותה שנה שיחקה בהצגה "דוט והקנגורו" גם היא בתיאטרון הילדים והנוער בבאר שבע. את ההצגה ביים רפי ניב.

לוי כתבה את המחזה "שלומציון המלכה 23", שהוצג בפסטיבל התיאטרון הקצר בצוותא. במחזה הפואטי השתתפו אבי פניני, יוסי ירום, תמר עמית יוסף, יפתח קמינר ואחרים. המחזה זכה לביקורות חיוביות.

### משוררת ואמנית ספוקן וורד
לוי החלה להשתתף בבמות ספוקן וורד בשנת 2015 במסגרת הפואטרי סלאם. שיריה התפרסמו במדיה ובתקשורת הכתובה. בשנת 2020 השתתפה בגמר אליפות ישראל בספוקן וורד בו הציגה את הקטע "הקו הדק", המזוהה עימה. הקטע זכה ליותר ממאה אלף צפיות.

### טור אישי על מיניות
ללוי טור אישי במדור יחסים ב-ynet. הטור עוסק בנשיות, מיניות בריאה, פגיעות מיניות, פוליאמוריה, נטיות מיניות ונושאים נוספים. בטורים חושפת לוי את חייה האישיים, והם זכו לתגובות רבות ועוררו עניין תקשורתי. אחד הטורים עסק בפגיעה מינית שעברה בצבא, טור אחר עסק בניסיון שלה לפתוח מערכת יחסים, דימוי גוף ושיערות גוף, וטור נוסף עסק בסקס בזמן מחזור.

### עיצוב תלבושות
לוי עיצבה תלבושות להצגות בבתי ספר למשחק יורם לוינשטיין, סמינר הקיבוצים, האקדמיה למוסיקה ולמחול בירושלים ותיאטרון פרינג'. היא מעצבת תלבושות וסטיילינג גם לקליפים.

### חיים אישיים
לוי אספנית פרטי וינטאג', שאותם היא מוכרת תחת המותג "DEUS X".

לוי מגדירה את עצמה כביסקסואלית. מזדהה כאל-הורית. מתגוררת ביפו.

## קישורים חיצוניים

* 
* 

## הערות שוליים

קטגוריה:שחקניות ישראליות
קטגוריה:שחקנים ישראלים
קטגוריה:שחקניות תיאטרון ישראליות
קטגוריה:עיתונאיות ישראליות
קטגוריה:עיתונאיות כותבות עברית
קטגוריה:מעצבי תלבושות ישראלים
קטגוריה:מעצבות תלבושות ישראליות
קטגוריה:סגל ynet
קטגוריה:שחקני תיאטרון ישראלים
קטגוריה:עיתונאים כותבי עברית
קטגוריה:יפו: אישים
קטגוריה:בעלי טור ישראלים
קטגוריה:בעלות טור ישראליות
קטגוריה:משוררות ישראליות
קטגוריה:משוררים ישראלים
קטגוריה:שחקניות קולנוע וטלוויזיה ישראליות
קטגוריה:שחקני קולנוע וטלוויזיה ישראלים
קטגוריה:מעצבות במה ישראליות
קטגוריה:מעצבות אופנה ישראליות
קטגוריה:מתחרי האח הגדול (ישראל)
קטגוריה:ביסקסואלים ישראלים
קטגוריה:ביסקסואליות ישראליות
קטגוריה:אל-הוריות ישראליות
קטגוריה:אל-הוריים ישראלים
קטגוריה:בוגרי התיכון האזורי משגב
קטגוריה:בוגרי גודמן - בית ספר למשחק בנגב
קטגוריה:יובלים: אישים
קטגוריה:ישראליות שנולדו ב-1991
קטגוריה:ישראלים שנולדו ב-1991